

**Općenita obavijest**

**o uvođenju eura kao službene valute u Republici Hrvatskoj**

Na dan 01. siječnja 2023. godine Euro će postati službena novčana jedinica i zakonsko sredstvo plaćanja u Republici Hrvatskoj. U cilju informiranosti članova obveznih mirovinskih fondova, budućih umirovljenika te ostalih građana u nastavku dajemo dodatne informacije o uvođenju eura u sustavu individualne kapitalizirane štednje.

**Fiksni tečaj konverzije**

Fiksni tečaj konverzije je neopozivo fiksiran tečaj konverzije između eura i kune. Fiksni tečaj konverzije po kojem će se kuna mijenjati za euro iznosi 7,53450 kuna za jedan euro. Fiksni tečaj konverzije javno je dostupan na službenoj internetskoj stranici uvođenja eura www.euro.hr.

**Opća pravila preračunavanja i zaokruživanja novčanih iskaza vrijednosti**

U postupku konverzije, gotov novac, cijene i svi ostali iznosi iskazani u kunama preračunavat će se u eure primjenom fiksnog tečaja konverzije iskazanog u punom brojčanom iznosu. Fiksni tečaj ima pet decimala. Kod preračunavanja će se koristiti svih pet decimala koje će se zatim zaokruživati na dvije decimale prema standardnom matematičkom pravilu:

* ako je treća decimala između vrijednosti od nula do četiri, druga decimala ostaje nepromijenjena,
* ako je treća decimala između vrijednosti od pet do devet, druga decimala zaokružuje se na decimalu višu za jedan.

***Primjer preračunavanja novčane vrijednosti imovine na osobnom računu člana obveznog mirovinskog fonda***

|  |  |  |  |  |  |
| --- | --- | --- | --- | --- | --- |
| **Broj obračunskih jedinica na osobnom računu člana obveznog mirovinskog fonda** | **Vrijednost obračunske jedinice u kunama** | **Iznos imovine u kunama** | **Fiksni tečaj konverzije** | **Iznos imovine u EUR prije zaokruživanja**  | **Iznos imovine u EUR nakon zaokruživanja**  |
| 500 | 299,1847 | 149.592,35 | 7,53450 | 19.854,31681 | 19.854,32 |

**Općenite informacije o razdoblju dvojnog iskazivanja cijena**

Zakon o uvođenju eura kao službene valute u Republici Hrvatskoj propisuje obvezu dvojnog iskazivanja cijena i drugih iskaza novčanih vrijednosti (u kunama i eurima). Razdoblje obveznog dvojnog iskazivanja cijena trajat će od 05. rujna 2022. do 31. prosinca 2023. godine. Tijekom tog razdoblja novčani iznosi biti će iskazani i u eurima i u kunama.

Dvojno iskazani iznosi, koji nisu u službenoj valuti, informativnog su karaktera.

U razdoblju dvojnog iskazivanja vrijednosti REGOS je osiguranicima učinio dostupnim sljedeće dokumente u kojima su iskazane novčane vrijednosti i u kunama i u eurima:

* Potvrdu o stanju i prometu na osobnom računu sa dvojnim iskazivanjem ukupne vrijednosti imovine na osobnom računu,
* Obavijest o novčanoj vrijednosti imovine na osobnom računu člana fonda sa dvojnim iskazivanjem ukupne vrijednosti imovine na osobnom računu,
* Informativni izračun mirovine za buduće umirovljenike sa iskazanim ukupnim iznosom po svim modalitetima isplate mirovine,
* Na glavnom izborniku/ekranu digitalnog kanala putem kojeg član mirovinskog fonda ima uvid u stanje svog računa, ukupna vrijednost imovine na osobnom računu.

**Općeniti utjecaj preračunavanja na stanje imovine na osobnom računu člana obveznog mirovinskog fonda**

Osobni računa članova obveznih mirovinskih fondova vode su u obračunskim jedinicama te uvođenje eura nema utjecaj na novčanu vrijednost imovine na osobnom računu. Novčana vrijednost imovine na osobnom računu ovisi o vrijednosti obračunske jedinice. Ukupna vrijednost imovine na osobnom računu do 31.12.2022. godine izračunava se prema vrijednosti obračunske jedinice u kunama, a nakon 01.01.2023. godine prema vrijednosti obračunske jedinice u eurima.

U razdoblju dvojnog iskazivanja vrijednosti, uplate doprinosa na osobni račun u obveznom mirovinskom fondu evidentiraju se u važećoj valuti za tu godinu.

**Individualna obavijest o ukupnoj vrijednosti imovine na osobnom računu**

U roku od 30 dana od dana uvođenja eura (najkasnije do 31.01.2023. godine) REGOS će svakom članu fonda učiniti dostupnu individualnu obavijest o ukupnoj vrijednosti imovine na osobnom računu. Ukupna vrijednosti imovine biti će iskazana u eurima i kunama.

REGOS je potpisnik Etičkog kodeksa kojim se dodatno potvrđuje ispravno preračunavanje vrijednosti u sustavu individualne kapitalizirane štednje u skladu sa Zakonom o uvođenju eura kao službene valute u Republici Hrvatskoj.

**REGOS**